Lepidodendron

***Lepidodendron*** é un xénero extinto de primitivas plantas vasculares licopodianas pertencente á orde Lepidodendrales. Está ben conservado e é común no rexistro fósil. Igual que outras Lepidodendrales, as especies de *Lepidodendron* eran plantas de porte arbóreo que vivían en ambientes de bosques xeradores de carbón de terras húmidas. Ás veces acadaban alturas de 50 m, 50 m, e orixinábanse desde un sistema subterráneo de ramas que se estendían horizontalmente, que estaban cubertas de raiciñas. Aínda que a altura das licópsidas fai que estas plantas sexan similares a árbores modernas, a constante dicotomía das ramas creaba un hábito diferente do das árbores modernas. Nos extremos das ramas había estróbilos de forma oval chamados *Lepidostrobus*, que teñen unha forma similar á dos modernos conos de abeto.

### Talo 
miniatura|upright|Cicatrices foliares nun *Lepidodendron*. A forma de diamante ou escama das impresións é un indicador común das licófitas do xénero *Lepidodendron*.

O talo das licópsidas tiña un cámbium vascular unifacial, que contrasta co cámbium bifacial das árbores modernas. Aínda que o cámbium bifacial das árbores modernas produce tanto floema coma xilema secundarios, o cámbium unifacial de *Lepidodendron* producía só xilema secundario. A medida que a planta se facía vella, a madeira producida polo cámbium unifacial diminuía cara ao extremo superior da planta de tal maneira que os taliños terminais parecían talos xoves de *Lepidodendron*. Comparado coas árbores modernas, os talos e ramas das licópsidas contiñan pouca madeira, xa que os talos maduros consistían nun masivo meristema cortical. O crecemento case uniforme deste tecido cortical non indica diferenzas de crecemento durante as estacións do ano, e a ausencia de xemas dormentes indica igualmente falta de estacionalidade en *Lepidodendron*. A casca das licópsidas era algo parecida á das *Picea*, xa que as cicatrices foliares formaban proxeccións como ganchos que se estendían e rachaban a medida que a casca se estendía. Para resistir ser dobrados pola forza do vento, os *Lepidodendron* dependían da súa casca externa en vez dos seus tecidos vasculares, comparados coas árbores modernas que dependen principalmente da súa masa central vascular leñosa. As hifas de fungos están por veces presentes nos tecidos de *Lepidodendron*, indicando a presenza de asociacións de micorrizas.

### Descomposición 
[miniatura|Casca de *Lepidodendron sp.* do [Museo Estoni de Historia Natural.|213x213px]]
Describíronse diferentes xéneros fósiles para nomear os varios niveis de descomposición nos fósiles das cascas de *Lepidodendron*. O nome *Bergeria* úsase para aqueles talos que perderon as epidermes, *Aspidiariu* utilízase cando as almofadiñas desapareceron pola descomposición profunda, e *Knorria* utilízase cando as almofadiñas foliares e a maioría dos tecidos corticais se descompuxeron, permanecendo só unha superficie "acanalada" oca. Porén, suxeriuse que estes son máis probablemente formas de crecemento que conservaron tipos de cascas, xa que se descubriron troncos fosilizados enteiros con formas diferentes; se a descomposición se considera constante en todo o tronco, entón as diferentes formas indican crecemento en vez de niveis de descomposición. É probable que o tronco de *Lepidodendron* experimentase as formas de crecemento *Knorria*, *Aspidiaria* e *Bergeria*, progresando cara arriba no tronco, sucesivamente.

## Crecemento e reprodución 
esquerda|miniatura|upright|Reconstrución dun *Lepidodendron* xove, mosrando o seu tronco non ramificado con follas.
Durante os primeiros estadios de crecemento, *Lepidodendron* crecía como un só tronco non ramificado no que crecían as follas a partir das bases foliares escamosas (almofadiñas). Cara ao final do crecemento dos licopodios, as follas da parte inferior do tronco caían, e en *Lepidodendron*, a parte superior do tronco ramificábase dicotomicamente formando unha copa. En vez de reproducirse por sementes, os *Lepidodendron* reproducíanse por esporas. As esporas estaban almacenadas en esporanxios situados en talos fértiles que crecían sobre ou preto do tronco principal. Os talos fértiles crecían xuntos formando estruturas de tipo cono que se agrupaban nos extremos das ramas.

## Distribución 
A falta de aneis de crecemento e de xemas dormentes indica padróns de crecemento non estacionais e as plantas modernas con características similares tenden a crecer en condicións tropicais, pero as especies de *Lepidodendron* estaban distribuídas en zonas con condicións subtropicais. As licópsidas habitaban unha ampla área comparadas coa flora tropical do mesmo período de tempo, con licopodios crecendo tan ao norte como Spitsbergen e tan so sur como América do Sur, nun intervalo latitudinal de 120°.

## Extinción 
En Euramérica *Lepidodendron* extinguiuse ao final do Carbonífero, como parte dun padrón máis amplo de cambio ecolóxico, incluíndo a crecente dominancia das plantas con sementes nos bosques de terras baixas húmidas, e a vexetación cada vez máis adaptada á aridez do occidente de Panxea. Porén, na rexión de Cataisia, que comprendía o que hoxe é a China, seguiron prevalecendo as condicións ambientais tropicais, e *Lepidodendron* (en sentido amplo) só se extinguiu a finais do Permiano, hai uns 252 millóns de anos, como resultado das alteracións ambientais extremas causadas polo evento de extinción Permiano-Triásico.

## Galería 

Ficheiro:Lepidodendron sp. (fossil lycopod) (lower Pottsville Group, Lower Pennsylvanian; Irish Ridge East roadcut, near Trinway, Ohio, USA) 2 (32394265633).jpg|Casca de *Lepidodendron sp.* do grupo Pottsville, Pensilvaniano inferior
Ficheiro:Lepidodendron elegans.JPG|*Lepidodendron elegans*
Ficheiro:Lepidodendron aculeatum.jpg|*Lepidodendron aculeatum*
Ficheiro:Lepidodendron lycopodioides.jpg|*Lepidodendron lycopodioides*
Ficheiro:Lepidodendron reconstrucción.jpg|Reconstrución en vida
Ficheiro:PSM V18 D630 Restoration of a lepidodendron.jpg|Reconstrución de *Lepidodendron* con ramas follosas
Ficheiro:Joggins Lepidodendron bark imprint.jpg|Casca de *Lepidodendron* de Joggins, Nova Escocia, Canadá
Ficheiro:Fossil Tree Stumps at Fossil Grove Glasgow 1977.jpg|Tocos fósiles de *Lepidodendron* de Fossil Grove, Glasgow, escocia
Ficheiro:Lepidodendron sp. - Impressão do caule MN 01.jpg|Impresión do tronco de *Lepidodendron sp.* exhibido na colección do Museo Nacional do Brasil
Ficheiro:Description of the coal flora of the Carboniferous formation in Pennsylvania and throughout the United States (Plate LXIII) (21489161993).jpg|Varios diagramas de *Lepidodendron* do Servizo Xeolóxico de Pensilvania
Ficheiro:LepidodendronOhio.jpg|Molde externo de *Lepidodendron* do Carbonífero superior de Ohio.
Ficheiro:Stigmaria Heimans.jpg|Reconstrución de 1911 dun *Lepidodendron* maduro mostrando ramificación dicótoma no extremo do tronco

## Notas 
## Véxase tamén 
### Outros artigos 
* *Archaeopteris*
* Historia evolutiva das plantas
* *Glossopteris*
* *Lepidodendrales*
* *Lycopodiophyta*
* *Stigmaria*
* *Sigillaria*

### Bibliografía 
* 
* 
* "Plant fossils of the British Coal Measures" by Christopher J.Cleal and Barry A.Thomas, publ. The Palaeontological Association, Londres, 1994, 222 páxinas, 
* J. M. Anderson and H. M. Anderson. 1985. Palaeoflora of Southern Africa. Prodromus of South African Megafloras Devonian to Lower Cretaceous 1-423